lotteri
Lotteri er et heldspil, der går ud på, at man køber et lod til en lodtrækning og håber, at netop det bliver trukket ud. Normalt er der fast pris på et lod, men i amerikansk lotteri bestemmer loddets nummer prisen.
Efter Spillelovens § 5 er lotteri aktiviteter, hvor en deltager har en chance for at vinde en gevinst, og hvor gevinstchancen udelukkende beror på tilfældighed.
Flere store lotterier drives i statsligt regi: Det Danske Klasselotteri A/S (nuværende navn fra 1992, tidligere Det Kongelige Kjøbenhavnske Klasselotteri, 1753), Almindeligt Dansk Vare- og Industrilotteri (1887) samt Landbrugslotteriet (1907). Dertil har flere velgørende foreninger og institutioner haft tilladelse til kortvarige lotterier, og i mange år var sådanne lotterier en bærende del af flere hjælpeorganisationers arbejde.
I 1989 fik Danske Spil (tidligere Dansk Tipstjeneste) tilladelse til at udbyde lotto, og fra 1990'erne har de udbudt en lang række lotterier, bl.a. skrabespil, og med en omfattende markedsføring næsten udkonkurreret de velgørende lotterier. Lotto er i 2011 det mest spillede lotteri hos Danske Spil.